Sugarcane (EP)

***Sugarcane*** jẹ́ àkójọpọ̀ orin ránpẹ́ àkọ́kọ́ tí akọrin ọmọ Nàìjíríà Tiwa Savage gbé jáde. Wọ́n gbé e jáde ní ọjọ́ kejìlélógún oṣù Kẹ̀sán ọdún 2017, lábẹ́ ilé-iṣẹ́ Mavin Records àti 323 Entertainment. EP yìí ní ìfọwọ́sowọ́pọ̀ pẹ̀lú àwọn olùgbéṣẹ́-jáde (producers) àti àwọn akọrin bíi Wizkid, Spellz, Baby Fresh, Maleek Berry àti P2J. Ó dá lórí ọ̀rọ̀ ìfẹ́, wọ́n sì kọ ọ́ ní èdè Gẹ̀ẹ́sì àti Yorùbá. Àwọn orin àdákọ bíi "All Over" àti "Ma Lo" ló ṣètìlẹ́yìn fún *Sugarcane*. Wọ́n yàn án fún Àmì-ẹ̀yẹ Àwo Orin Tó Dára Jùlọ Nínú Ọdún níbi ayẹyẹ Nigeria Entertainment Awards ti ọdún 2018.

## Ìbẹ̀rẹ̀pẹ̀pẹ̀ àti ìgbéjáde
Nínú ìfọ̀rọ̀wánilẹ́nuwò pẹ̀lú ìwé-ìròyìn *[[The Fader]]*, Savage sọ pé òun kò ní ètò rárá láti gbé *Sugarcane* jáde. Ṣùgbọ́n, ó pinnu láti gbé iṣẹ́ yìí jáde lẹ́yìn tí ó ti kọ ọ̀pọ̀lọpọ̀ orin fún àwo orin rẹ̀ tó ń bọ̀. Savage sọ pé òun sọ EP náà ní *Sugarcane* nítorí pé àwọn orin inú rẹ̀ dùn mọ́ òun nínú. Àwo náà sọ̀rọ̀ lórí àwọn kókó tó jẹ mọ́ ìfẹ́, títí kan ìrìn-àjò wíwá ìfẹ́, híhànhàn fún ìfẹ́, rírí ìfẹ́, àti fífúnni ní ìfẹ́.

Orin àdákọ àkọ́kọ́, "All Over", jáde ní ọjọ́ kejì oṣù Kẹrin ọdún 2017. Debola Abimbolu ti ìwé-ìròyìn *The Native* sọ pé orin náà dá lórí ìmọ̀lára ìfẹ́ ti Savage, ó sì fi ìkùn-orin rẹ̀ wé "Tonight" ti Kcee. Patrick Elis ló ya fídíò orin fún "All Over" ní Miami. Nínú fídíò náà, Savage wọ aṣọ wíwẹ̀ bikiíní ti aṣọ Áńkárá. Ní oṣù Kẹ̀wá ọdún 2017, Savage sọ fún ìwé-ìròyìn *[[Billboard (magazine)|Billboard]]* pé wọ́n gba fídíò náà ní wákàtí mẹ́rin àti ààbọ̀. Wọ́n gbé orin "Ma Lo" tí Wizkid wà nínú rẹ̀ jáde gẹ́gẹ́ bí orin àdákọ kejì ní ọjọ́ kẹta oṣù Kọkànlá ọdún 2017. Meji Alabi ló darí fídíò orin "Ma Lo", wọ́n sì yà á ní New Afrika Shrine. Fídíò oní-ìṣẹ́jú-àáyá ogójì (40-second) kan ṣáájú ìgbéjáde rẹ̀ gangan. Ojúewé àwọn olùfẹ́ Wizkid kan ṣe àfihàn àwọn fídíò ẹ̀yìn-ìṣẹ̀lẹ̀ (behind-the-scenes) ní ọjọ́ kọkàndínlógún oṣù Kẹ̀wá ọdún 2017. "Ma Lo" gba àmì-ẹ̀yẹ fún Ìfọwọ́sowọ́pọ̀ Tó Dára Jùlọ (Best Collabo) ní ayẹyẹ The Headies 2018. 

Ní ọjọ́ kejìdínlọ́gbọ̀n oṣù Kejìlá ọdún 2017, Savage gbé fídíò orin aláràbarà jáde fún orin "Sugarcane", èyí tí Meji Alabi pẹ̀lú darí rẹ̀. Nínú fídíò yìí, Savage jó pẹ̀lú lẹ́yìn rẹ̀ tó kún fún oríṣiríṣi àwọ̀ dídán. Wọ́n gbé fídíò orin fún "Get It Now" jáde ní ọjọ́ kejìlélógún oṣù Kejì ọdún 2018; ó ṣe àfihàn ìfẹ́ láàrin akọrin náà àti akọ́ni-ní-eré-ìdárayá (gym trainer) kan. Ní oṣù Kẹta ọdún 2018, Savage gbé àtúntò (remix) orin "Get It Now" jáde pẹ̀lú Omarion. Meji Alabi ni ó darí fídíò orin yìí tí ó jáde ní oṣù Kẹrin ọdún 2018. Wọ́n yà á nínú ilé-oúnjẹ kánkán (fast food restaurant) kan, ó sì fi Savage àti Omarion hàn tí wọ́n ń wo ara wọn pẹ̀lú ojú ìfẹ́ níwájú àwọn olólùfẹ́ wọn mìíràn.

## Àkóónú rẹ̀
*Sugarcane* jẹ́ àkópọ̀ Afropop, funk, house, pop, R&B àti trap. Orin tí a fi sọ EP yìí lórúkọ, "Sugarcane", jẹ́ orin fún ọkùnrin kan tí ó ní ìfẹ́ tó jinlẹ̀ sí. Wilfred Okiche ṣàpèjúwe orin náà gẹ́gẹ́ bí orin tó "kún fún eré, iyára, àti ìfẹ́." "All Over" ṣe àfihàn obìnrin tó tẹríba nínú ìfẹ́; orin yìí kún fún àwọn ọ̀rọ̀ tó rọrùn ó sì ń múni fẹ́ jó. Orin "Ma Lo" tó ní ẹ̀mí highlife jẹ́ orin tó tún kún fún ọ̀rọ̀ ìfẹ́ tó gbóná. "Get it Now" ní ohùn tó rẹwà tó mú àṣà Áfíríkà dání. Orin "Me and You" (Bubblegum pop) ní lùlù dembow ó sì jọ orin Beyonce tí àkọlé rẹ̀ ń jẹ́ "XO". Orin "Hold Me Down" tí P2J gbé jáde ní ohùn lílù tó jọ ti àwọn orin Bollywood.

## Ìtẹ́wọ́gbà lódò àwọn alárìíwísí

*Sugarcane* rí ìyìn rere gbà lọ́dọ̀ àwọn alárìíwísí orin. Jim Donnett ti TooXclusive yin ọgbọ́n kíkọ-orin ti Savage ó sì sọ pé EP náà ní "ìtúbọ̀tán àti òtítọ́ nínú". Òǹkọ̀wé kan fún *Pulse Nigeria*, Jonathan, pe *Sugarcane* ní "kì í ṣe àkójọpọ̀ àwọn orin nìkan ṣùgbọ́n àkọsílẹ̀ àwọn ìmọ̀lára." Lóye Wilfred Okiche fún 360 Nobs, ó sọ pé Savage "dàbí ẹni pé ó ti rí ohùn rẹ̀ àti ipò rẹ̀" lórí *Sugarcane*. 

Oris Aigbokhaevbolo ti Music in Africa ṣàpèjúwe EP náà gẹ́gẹ́ bí "àkójọpọ̀ iṣẹ́ tó sàpèjúwe gbogbo ohun tó gbé Tiwa Savage dé ipò iwájú láàrin àwọn akọrin obìnrin: ìrísí tó fani mọ́ra, ọgbọ́n ìkọrin R&B rẹ̀, àti ìfọwọ́bọ̀yà pẹ̀lú àwọn irúfẹ́ orin kan." Nínú àgbéyẹ̀wò fún OkayAfrica, Sabo Kpade kan-sárá sí ipá tí Savage sà nínú kíkọ orin rẹ̀, ó sì sọ pé EP náà wúlò láti gbọ́ léraléra. Edwin Okolo ti ìwé-ìròyìn *[[The Native]]* yin Savage pé ó gba Afropop tọwọ́tẹsẹ̀, ó sì sọ pé ẹ̀yà orin náà "lọ káàkiri gbogbo inú EP náà gẹ́gẹ́ bí omi." 

### Àwọn Àmì-ẹ̀yẹ

## Àtòjọ àwọn orin

**Àwọn Àkíyèsí**
*"Me and You" ní ohùn lẹ́yìn orin (background vocals) láti ọwọ́ Maleek Berry. 

## Àwọn tó kópa

*Tiwatope Savage – akọrin àkọ́kọ́, òǹkọ̀wé
*Ayodeji Balogun – akọrin àlejò, òǹkọ̀wé
*Ben’Jamin Obadje – akọrin àlejò, ìgbéjáde 
*Peter Jay – ìgbéjáde 
*Maleek Shoyebi – ìgbéjáde 
*Sunday "Baby Fresh" Enejere – ìgbéjáde 

## Ìtàn ìgbéjáde

## Àwọn Ìtọ́kasí